**La meg starte med å slå en ting fast: Sau og ulv kan ikke leve sammen.**

Siden 90-tallet har beitebrukerne i Hedmark opplevd økende tap til en voksende ulvebestand. Ulven har drept sau i utmarka, på innmark og endatil inne på gårdstunet til bøndene.

De som har opplevd et ulveangrep har kjent de belastningene og lidelsene det gir både for dyr og mennesker. Bare spør bøndene i Rendalen som mistet 25 prosent av sauene sine til ulv i sommer. Mange slike opplevelser over tid gir konsekvenser for ei hel næring.

I Hedmark er det i dag rundt 70 prosent mindre sau på beite i ulvesona enn på midten av 90 tallet. Vi bønder skal produsere mat, og det er vi gode til. I det fylket jeg kommer fra klarer vi bare å utnytte 33 prosent av utmarksressursene våre. Rovdyr er årsaken til det.

Beitebrukerne både i ulvesona og i randsona har over tid følt på en sterk avmakt og frustrasjon over å alene måtte bære belastningen for at vi skal ha ulv i dette landet.

I vår fikk vi et nytt stortingsforlik som endelig skulle balansere hensynet mellom beitedyr og ulv på en bedre måte. Vi skulle gjerne sett at flertallet gikk enda lengre, men dette var i det minste avklarende. Det var bra å se at rovviltnemndene fulgte opp med vedtaket om lisensfelling. Det var derfor med sjokk og vantro vi mottok nyheten om at vedtaket er stanset like før jul.

Ulveforliket er nå helt verdiløst og det legges opp til en forvaltning av ulv i Norge, som vil ende med at Hedmark og ulvesona blir et ulvereservat. Dette er dypt tragisk og totalt uakseptabelt.

Innføringa av ulvesona for drøyt 15 år siden representerte starten på en villet politikk som har endt med at saueholdet i disse områdene nå er så godt som utradert. Da er det heller ikke så rart at ulven tar færre sau. Når statsråden og departementet nå mener at skadepotensialet er for lite til å felle ulv, så tillater de i praksis at ulvestammen kan vokse ubegrenset. Ulvesona blir da en ulvefabrikk som hvert år sender sultne ulver til beiteområdene i hele Sør-Norge og Trøndelag.

Vedtaket fra statsråden og departementet er et bestillingsverk. Statsråden har holdt Stortinget, rovviltnemndene og lokalsamfunnene for narr. Dette kan ikke Stortinget sitte å se på. Ingen liker å bli holdt for narr og tilliten til ulveforvaltninga i den næringa jeg representerer fra gått fra lav til nærmest fraværende med dette vedtaket. Vi krever som et minimum at demokratiske vedtak følges opp av regjeringen. Vi oppfatter vedtaket til regjeringen som reint politisk. Gjeldende lovverk er ikke til hinder for at ulveforliket og bestandsmåla følges opp.

Det er slik i dag at det er ikke rovdyra som er mest truet. Det er det bonden og utøvelsen av utmarksbeite som er. Vi vil sammen vinne kampen for beiterett og vår egen råderett over de ressursene utmarka gir oss. Historia vil vise at det er vi som kjemper en rettferdig og rettmessig kamp.